text: Vejle Svømmeklub hylder guld-Ottesen
  21 december 2016 kl. 18.24
  I midten af december sikrede Jeanette Ottesen to VM-medaljer i kortbanesvømning til Danmark og dermed til Vejle Svømmeklub. Onsdag modtog klubben hende med bifald og buketter.
  En i guld og en i bronze. Det er medaljerne, Jeanette Ottesen kan vise frem i svømmeklubben hjemme i Vejle efter sine succesfulde svømmeture ved VM i kortbanesvømning i Canada sidste weekend.
  Onsdag blev hun så ønsket tillykke med VM-sejren af Vejle Svømmeklub Triton og EliteVejle ved en ceremoni i klubben. 
  Med VM-medaljerne når Jeanette Ottesen op på 50 medaljer i sin karriere. 
  - Det er fedt at vinde efter OL. På den måde beviser jeg over for mig selv, at jeg stadig kan, siger Jeanette Ottesen til TV SYD.
  Bronzemedaljen blev vundet i 4x50 meter holdmedley, mens en tid på 24,92 i 50 meter butterfly sikrede guldet.
  Jeanette Ottesen, proffesionel svømmer: "Det er fedt at vinde efter OL. På den måde beviser jeg over for mig selv, at jeg stadig kan."
  - Der er ingen tvivl om, at det er dejligt for vores svømmere at have en stjerne i blandt sig. Det motiverer dem i hverdagen, siger formand for Vejle Svømmeklub Triton, Flemming Windfeld, i sin tale til Jeanette Ottesen. 
  Selvom Jeanette Ottesen efter OL ikke var sikker på, at hun ville fortsætte sin svømmekarriere, er der intet, der tyder på, at hun stopper lige nu.
  - Lige nu svømmer jeg i bedste velgående. Jeg tager en måned ad gangen, og så ser jeg, hvad der sker, siger hun til TV SYD.
  